Jan Erik Berntsen

Jan Erik Berntsen (født 1944) er en norsk skuespiller og sanger. Han har sin skuespiller­utdannelse fra Trøndelag Teaters elev­skole og debuterte ved Trøndelag Teater i 1964. Etter debuten har han medvirket i mer enn 140 oppsetninger ved teateret. Han spilte i de fleste operetter og musikaler som ble satt opp før han pensjonerte seg i 2014. Han har også vært innom absurd teater, klassikere, samtids­dramatikk og komedier. Han har to ganger sunget i den norske finalen i Melodi Grand Prix, og har deltatt i flere TV-show. Han har også hatt et eget show i NRK Fjernsynet, JEB-show, og hadde hovedrollen i den norske TV-filmen Nattmagasinet.

Sanger og artist 
Berntsen begynte sin sang­karriere som restaurant­vokalist i Skien og Porsgrunn, 14 år gammel. I 1960 sang han på en tivoli­turné, ble «oppdaget» og fikk synge på verdens­utstillingen i Brussel samme år, 16 år gammel.

I 1960-årene ga han ut noen få singler på plate­selskapene Troll og NorDisc: Jeg vil komme når du ber meg/Min lengsel (Troll, 1965); Fremmede havner/Ditt hjerte svek (Troll, 1965); Bli her hos meg/En kveld sist sommer (Nor-Disc, 1968).  

Sommeren 1970 sendte NRK programserien Nye ansikter. Serien besto av fire programmer, der de samme unge, profesjonelle artistene opptrådte hver gang. Jan Erik Berntsen var blitt plukket ut av produsent og regissør Robert Williams, etter at han hadde hørt Berntsen synge i Nidarøhallen i Trondheim under Odd Grythes «Medmenneskegave-show». De andre deltagerne i serien var Anne Lise Gjøstøl, Eli Tanja, Tone Ringen og Dag Spantell, som var fast vokalist med programmets orkester: Reidar Myhres orkester.

Berntsen deltok i de norske finalene i Melodi Grand Prix to år på rad. I MGP 1971 sang han solo i «Enkle ord» (11. plass) og «Ironside» sammen med Odd Børre (2. plass), og i MGP 1972 sang han «Et hus på landet» sammen med Eli Tanja (5. plass). 

I 1971 deltok han i TV-showet Wenche, der den forklarende undertittelen var: «Wenche Myhre assistert av Jan Erik Berntsen». Han både danset, sang og var statist i programmet.

Senere i 1971 fikk han tilbud fra NRK om å lage sitt eget halvtimes show: JEB-show. Han var programleder, opptrådte selv som artist og presenterte ulike gjester, som Anne Lise Gjøstøl.

Skuespiller 

Da Berntsen kom tilbake fra sangoppdraget i Brussel, bestemte han seg for at han ville bli skuespiller. Han søkte teaterskolen i Oslo, men var for ung til å komme i betraktning. Da han hadde fylt 17, og fortsatt var for ung for Statens teaterhøgskole, søkte han på Trøndelag Teaters teaterskole og kom inn der. Senere har han i hovedsak vært tilknyttet Trøndelag Teater. Han hadde sin første rolle, «Mannen», i 1964, i oppsetningen Etter syndefallet, basert på Arthur Millers After the Fall. 

I løpet av sine 50 år som skuespiller ved Trøndelag Teater, medvirket Berntsen i mer enn 140 oppsetninger. I 1968 var han engasjert ved Det Norske Teatret og deltok i tre forestillinger der: Herlege tid som dagast, Sirkus Mikkelikski og Spelemann på taket. I 2010 spilte han i En høstkveld før stillheten av Henning Mankell ved Teatret Vårt i Molde.  

I 2014 markerte Trøndelag Teater at Berntsen skulle avslutte sitt virke ved teateret. De hedret ham ved å sette opp et juleshow der tittelen var lånt fra hans NRK-show JEB-show. Berntsen hadde også denne gang rollen som programleder og vert som presenterte ulike gjesteartister hver kveld, i tillegg til at han opptrådte selv. Også etter at han pensjonerte seg har han medvirket i forestillinger på teateret: I grevens tid og The Sound of Music i 2015 og Pride – på tide å bli hørt i 2019.

Nasjonalt scenekunstarkiv (Sceneweb) har en komplett oversikt over Berntsens teaterroller, ført frem til og med 2015.

Berntsen har også spilt i TV-produksjoner. Han hadde en mindre rolle i TV-serien Mammon, og han hadde hovedrollen i TV-filmen Nattmagasinet i 1970.

I 1977 ble forestillingen Kierlighet uden Strømper vist i NRK Fjernsynet. Forestillingen hadde hatt première på Ringve Musikkmuseum i 1976, var deretter overført til Trøndelag Teater, og teaterets oppsetning ble vist som en av NRKs matineforestillinger i 1977.

Referanser

Eksterne lenker 
 (fullstendig oversikt over teaterroller)
  

Norske skuespillere
Deltakere i Melodi Grand Prix
Personer fra Trondheim kommune